  Виталий Пронин Выль арез пумитан азьын асьмеос ортчись арлы йылпумъянъёс лэсьтӥськом: выль тодматсконъёс, ужъёс, аспӧртэмлыко учыръёс. Озьы ик мерлыко огазеяськонъёсын но. «Шунды» дась тӥледлы ортчытэм арез сярысь вераны. «Шудком» - туала арысь огез яркытэз проект.  «Шунды» огазеяськон 20 арлэсь ятыр ужа ни удмурт егитъёс понна, удмурт кылэз, культураез утён но азинтон бордын. Таиз но ар пӧртэм ӧй вал: быдэсъяськизы «Шундылэн» проектъёсыз, вордӥськизы выль малпанъёсыз, озьы ик огазеяськон выль бамзэ усьтӥз - туэ выль тӧро но выль правление быръемын вал.Арез дышем сямъя «Шунды» усьтӥз егит азьветлӥсьёс понна «Вамыш» лагерен. Туэ со люказ мыло-кыдо студентъёсты но бадӟым классъёсын дышетскисьёсты. Смена ӵоже соос пӧртэм удысъёсын тодон-валанъёс басьтӥзы: видеоискусство, ужрадъёсты радъян, звукорежиссура но вожатойын ужан. Со сяна, психологъёс ортчытӥзы пӧртэм тренингъёс, кураторъёс - тунсыко шудонъёс, позыръяськонъёс.  «Вамыш-2016» сменалэн одӥгез емышез луиз Ижкарын ортчытэм удмурт «Крокодил» шудон. Радъязы сое лагерьысь азьветлӥсьёс.Сям-йылоллы пӧрмем проектъёс туэ выль сямен усьтӥськизы.  Шулдыр гужем нуналъёсты тунсыко каризы ужась егитъёс понна «Юр-яр» турслёт, быдэ вуэмлы сӥзем «Эру» шулдыръяськон. «Вераськисько анай кылын» акция улсын егитъёс машинаос вылэ удмурт наклейкаос тыризы: «Вамыштӥськод ке, мед кылёз пытьы», «Дыртӥсь таракан пӧзись пуртые усе», «Сюрес усьтӥське мынӥсьлы».«Куарагур» - огазеяськонлэн одӥгез тужгес но адӟымон проектэз. Куинетӥ «Куарагур» улсын гожтэмын вал 10 выль удмурт кырӟан. Проект йылпумъяськиз бадӟым концертэн, кытын тужгес но усто кырӟасьёсты, кылбурасьёсты, крезьгурчиосты пусйизы. Озьы К. Ахметхановалэн «Тонэ веръян» кырӟанэзлы клип лэсьтэмын вал, угось нылаш вормисе потӥз. Нош А. Бурдиналэн «Гочатыса» кылбур бичетэз югыт дуннеез адӟиз.Дышетскисьёс понна тужгес но тунсыко вакыт - гужем. Удмурт нылпиос чидатэк витизы «Шундыкар», «Тулкым», «Усточикар» лагерьёсты. Отын соосты возьмазы тунсыко адямиосын пумиськонъёс, удмурт шудонъёс... Выль малпанъёсын ӧнерчиос быгатӥзы  нылпиослы выль тодон-валанъёс сётыны. Туэ «Шундыкар» лагерьысь вожатойёс понна дышетон семинар азьлапал ортчытэмын вал.Со сяна, ар выль ужрадъёсын но узыр луиз. Тужгес но бадӟымез, пушйисез - визез сынанъя «Шудком» клуб. Со кельше «Что? Где? Когда?» но «60 секунд» шудонъёслы.  Клуб радъямын пӧртэм арлыдъем удмуртъёсты огазеян, кенешон, визь сынан инты кылдытон понна. Котькуд толэзь ӵошатскизы студентъёс, журналистъёс, тодосчиос, азьветлӥсьёс. Нош толсуре бадӟым финал ортчиз. Отын ик вормись тодмо луиз - «Валамон, Паримон» команда.Туэ «Удмурт дунне» газет «Шунды» огазеяськонлэн юрттэменыз радъяз литературая «Ингож» семинар, отчы люкаськизы ог 25  егит гожъяськисьёс. Кинлы ке тунсыко потэ киносценарий гожтон, кинлы ке - кылбур я верос пӧрмытон. Тодмо писательёс, литературоведъёс, критикъёс 2 нунал ӵоже эскеризы соослэсь ужъёссэс, сётъязы визь-кенеш. Семинарлэн емышез - «Ингож» альманах.2016-тӥ ар кинолы сӥземын вал. «Шунды» но талэсь палэнэ ӧз кыльы. Егит удмурт сценаристъёсты, режиссёръёсты, актёръёсты огазеяз «Синучкон» школа. 4 нунал ӵоже Кияса ёросын бадӟым уж пӧзиз, озьы кылдӥз вакчи удмурт кино. Ӝоген со учкисьёс доры вуоз ни. Нош «Кизили пус» проектлэсь выль клипъёссэ тросэз адӟизы ни, дыр. А. Образцовалэсь, К. Ахметхановалэсь, С. Ручкиналэсь, Н. Бурановалэсь, Э. Панченколэсь  но Peace Pu группалэсь ужъёссэс вотэсбамъёсысь шедьтыны быгатоды.Эшшо одӥгез бадӟым вормон - со удмурт кылэз дышетонъя «Чингыли» мультимедийной курс. Солэсь потэмзэ али гурысь пӧсь табанез кадь возьмаськомы. Со юрттоз нылпиослы, туала амалъёсты кутыса, удмурт культура пумысен тодон-валанъёссэс будэтыны, удмурт кылын вольыт вераськыны.Озьы ик ар ӵоже огазеяськон тыршиз ёрос ёзэтъёсызлэсь ужзэс азинтыны. Кивалтӥсьёслэсь тодон-валанзэс, мылкыдзэс ӝутон, ёросысь егитъёсты бугыртон вылысь «Шунды» азьло сямен ик радъяз кӧня ке проект: «Вуюись» семинар, «Шунды» лаборатория»  (со улсын «шундыос» ёросъёсы мастер-классъёсын но дискотекаосын потало). Озьы ик палэнын улӥсь удмуртъёс сярысь но вунэтэмын ӧй вал. Марий Элын но Татарстанын удмурт лулчеберетлы сӥзем нуналъёс ортчизы.Тужгес но бадӟым ужрад возьмаз «Шундыосты» куартолэзе. 14-тӥ конференциын берло 2 арлы йылпумъянъёс лэсьтэмын, выль тӧро быръемын вал. Табере О. Трониналэсь интызэ басьтӥз А. Чернова. Солы ужаны юрттоз аслаз командаез, 13 мыло-кыдо студентъёс.Нош 2017-тӥ арын огазеяськон озьы ик тыршоз тӥ понна, егитъёс: ёросъёсысь азьветлӥсьёсын но ужась егитъёсын ужзэ умойгес радъялоз, вотэсбамъёсты серметалоз, проектъёссэ азинтоз! Милям ужамы пыриськыны вань удмурт егитъёсты ӧтиськом.«Шунды» правленилэн ёзчиосыз дырто ӟечкыланы лыдӟисьёсты матэктӥсь Выль арен! Егитъёс мед луозы задоресь но йӧноесь. Тӥледын ӵош ми эшшо но тросгес тунсыко ужъёс лэсьтыны быгатомы. Котьку мед пиштоз шунды!Мария Емельянова Туспуктэм: vk.com/shundy Теги: Егитъёс  